Foto’s: Só lyk dit in Noord-KoreaSedert 2001, is Noord-Korea heel bo aan Geopende Deure se Wêreldwaarnemingslys as die gevaarlikste plek ter wêreld om ŉ Christen te wees. Dit is duidelik dat dit byna onmoontlik vir Christene is om vervolging in Noord-Korea vry te spring. En alhoewel Noord-Korea en hul missieltoetse gereeld nuushooftrekke haal, het baie mense nog nooit gesien hoe dit werklik aan die ander kant van die mees geslote land se grense lyk nie. Só lyk dit in Noord-Korea … In Noord-Korea word die oortuiging dat daar ŉ hoër gesag as die land se leier is, beskou as ŉ bedreiging wat nie geduld word nie. Noord-Koreane mag geen ander “god”, buiten outoritêre leier, Kim Jong-Un, dien nie. Noord-Korea volg ŉ beleid van “militêre magte eerste” wanneer dit kom by die verspreiding van kos en hulpbronne. Dit beteken dat gewone Noord-Koreane dikwels honger ly – om nie te praat van die haglike toestande van die baie straatkinders nie. Foto: © Geopende Deure Internasionaal 2018 Noord-Koreaanse kinders word by die skool geïndoktrineer om die Kim-familie te aanbid. Kinders word geleer om hul ouers se doen en late te rapporteer. Christenouers vertel dikwels nie eens hul eie kinders van hul geloof in Jesus nie, uit vrees vir die fatale nadraai wat dit kan inhou. Foto: © Geopende Deure Internasionaal 2018 Daar is ŉ Noord-Koreaanse gesegde, “Wanneer twee of drie bymekaar is, is een ŉ spioen.” Spioene en geheime agente van die regime is orals. Christene moet dus baie versigtig wees met hulle doen en late. Omdat die besit van ŉ Bybel die doodstraf kan beteken, memoriseer sommige Christene hulle Bybel en vernietig dit dan so gou as moontlik. Ander steek hulle Bybels versigtig weg of begrawe dit en lees dit net wanneer hulle regtig alleen is. Foto: © Geopende Deure Internasionaal 2018 Enige assosiasie of verbinding aan Christenskap is verbode in Noord-Korea. Hele Christen-families word opgesluit in arbeidskampe wanneer selfs net een persoon se Christengeloof ontdek word. Onbekende getalle sterf jaarliks van marteling, loesings, uitputting en verhongering in dié arbeidskampe. Foto: © Geopende Deure Internasionaal 2018 Geopende Deure bied ondersteuning aan Christene in Noord-Korea deur hulle te voorsien van noodleniging wat kos, medisyne en klere, asook Bybels, boeke en ander dissipelskapmateriaal insluit. Geopende Deure se vennote in China voorsien ook skuiling en noodleniging aan Noord-Koreaanse Christene wat gevlug het, asook opleiding vir diegene wat wil terugkeer na Noord-Korea om te gaan evangeliseer. Een van die vlugtelinge getuig, “Gedurende 2017 was ons Hemelse God so goed en getrou gewees dat Hy vir ons kos, medisyne en alles wat ons nodig gehad het, deur julle en julle vennote voorsien het. Julle liefde oorweldig ons. Ons is een met julle deur die Bloed van Jesus Christus.” Geopende Deure stel jaarliks ŉ lys saam van die top 50 lande in die wêreld waarin Christene die meeste vervolging ervaar. Kliek hier om ŉ gratis wêreldkaart wat hierdie lande aandui, af te laai. Ondersteun Geopende Deure op sosiale media: Facebook Twitter YouTube Instagram